ΓΡΑΠΤΗ ΕΡΩΤΗΣΗ E-1715/03

υποβολή: Pasqualina Napoletano (PSE) προς την Επιτροπή

(23 Μαΐου 2003)

Θέμα: Μεταφορά και εφαρμογή της οδηγίας

Η οδηγία του Συμβουλίου 93/104/ΕΚ(1) σχετικά με ορισμένα στοιχεία της οργάνωσης του ωραρίου εργασίας, καθώς και η τροποποίησή της 2000/34/ΕΚ(2) μεταφέρθηκαν πρόσφατα από την Ιταλία με το νομοθετικό διάταγμα 66/14.4.2003, που δημοσιεύθηκε στην ιταλική εφημερίδα της κυβερνήσεως αριθ. 87/14.4.2003. Η κατηγορία των φυλάκων και θυρωρών φαίνεται ότι θεωρείται στην Ιταλία ως αποκλειόμενη από την εφαρμογή των οδηγιών ΕΕ όσον αφορά το ωράριο εργασίας. Η αιτία της κατάστασης αυτής θα πρέπει να αναζητηθεί στο βασιλικό διάταγμα αριθ. 692 της 15ης Μαρτίου 1923, το οποίο εξακολουθεί να ισχύει και θεωρεί την ασυνεχή απασχόληση ή την απλή αναμονή ως μη συνεπαγόμενη απασχόληση τακτική και εξακολουθητική.

Μια παρόμοια θεώρηση 80 χρόνια αργότερα φαίνεται χωρίς νόημα, αν ληφθείπόψη ότι πλέον τα καθήκοντα που συνδέονται με την ιδιότητα του θυρωρού ή του φύλακα κτιρίου απαιτούν σχεδόν πάντοτε διαρκή προσοχή. Η πρόσφατη νομολογία του Δικαστηρίου σχετικά με τους Ισπανούς γιατρούς, η οποία εξομοιώνει προς την έννοια του ωραρίου εργασίας και το διάστημα της διαθεσιμότητας, εφόσον η τελευταία προϋποθέτει τη φυσική και πνευματική επαγρύπνηση του εργαζομένου που είναι παρών στον τόπο εργασίας, απλώς επιβεβαιώνει τη θέση αυτή.

Στην πραγματικότητα όμως ορισμένες κατηγορίες μισθωτών θυρωρών και φυλάκων εργάζονται στην Ιταλία έως και 59 ώρες την εβδομάδα (με 11 ώρες συνεχούς εργασίας ημερησίως κατ' ανώτατο όριο). Εξάλλου, συχνά οι εθνικές συλλογικές συμβάσεις δεν κάνουν αναφορά στη διάρκεια της εργασίας, ερχόμενες και πάλι σε αντίθεση με την οδηγία, η οποία προβλέπει το δικαίωμα κάθε εργαζόμενου να γνωρίζει το ωράριο εργασίας του.

Υπενθυμίζεται ότι οι ευρωπαϊκές οδηγίες σχετικά με το ωράριο εργασίας αποσκοπούν στην εφαρμογή του κοινωνικού Χάρτη των θεμελιωδών δικαιωμάτων των εργαζομένων και έχουν ως νομική βάση τα άρθρα της Συνθήκης τα σχετικά με τη βελτίωση τηςγείας και της ασφάλειας όλων των εργαζομένων.

Στην έκθεσή του A5-0010/2002, που εγκρίθηκε το Φεβρουάριο του περασμένου χρόνου(3), το Ευρωπαϊκό Κοινοβούλιο επισήμαινε ήδη τις δυσκολίες που συνδέονται με τον ορισμό του ωραρίου εργασίας της οδηγίας 93/104/ΕΚ, τονίζοντας ότι η παραπομπή στην εθνική νομοθεσία μπορεί να συνεπάγεται σοβαρούς κινδύνους στρεβλώσεων και ανισοτήτων μεταξύ κρατών μελών.

Θεωρεί η Επιτροπή ότι δικαιολογείται ο αποκλεισμός των ιταλών θυρωρών και φυλάκων·

Πως σκοπεύει η Επιτροπή να αντιμετωπίσει τα μειονεκτήματα που παρουσιάζονται στον ορισμό του ωραρίου εργασίας στη μελλοντική, αναμενόμενη και επείγουσα αναθεώρηση της οδηγίας 93/104/ΕΚ·

(1) ΕΕ L 307 της 13.12.1993, σελ. 18.

(2) ΕΕ L 195 της 1.8.2000, σελ. 41.

(3) ΕΕ C 284 E της 21.11.2002, σελ. 362.

Απάντηση της κ. Διαμαντοπούλου εξ ονόματος της Επιτροπής

(23 Ιουνίου 2003)

Η οδηγία 93/104/ΕΚ(1) ορίζει ελάχιστες προδιαγραφές ασφάλειας καιγείας για την οργάνωση του χρόνου εργασίας. Σύμφωνα με το άρθρο 1 παράγραφος 3, εφαρμόζεται σε όλους τους ιδιωτικούς ή δημόσιους τομείς δραστηριοτήτων, κατά την έννοια του άρθρου 2 της οδηγίας 89/391/ΕΟΚ, με την επιφύλαξη του άρθρου 17 της παρούσας οδηγίας, εξαιρουμένων των αεροπορικών, σιδηροδρομικών, οδικών, θαλάσσιων, ποτάμιων και λιμναίων μεταφορών, της θαλάσσιας αλιείας και λοιπών θαλάσσιων δραστηριοτήτων, καθώς και των ασκούμενων ιατρών. Οι τομείς και δραστηριότητες που εξαιρούνται από την οδηγία 93/104/ΕΚ καλύπτονται τώρα από την οδηγίαs 2000/34/ΕΚ(2), την οποία τα κράτη μέλη πρέπει να μεταφέρουν στο εθνικό τους δίκαιο πριν από την 1η Αυγούστου 2003 (1η Αυγούστου 2004 για τους ασκούμενους ιατρούς).

Η εξαίρεση από το πεδίο εφαρμογής της οδηγίας εργαζομένων άλλων από αυτούς που αναφέρονται ρητά στο προαναφερόμενο άρθρο δεν είναι σύμφωνη με την οδηγία.

Η εξέταση της συμμόρφωσης της νέας ιταλικής νομοθεσίας(3) με την οδηγία είναι σε εξέλιξη.

Όσον αφορά το δεύτερο ζήτημα, η Επιτροπή σκοπεύει να εξετάσει το θέμα του ορισμού του χρόνου εργασίας, κυρίως με βάση τη νομολογία του Δικαστηρίου, στην ανακοίνωση σχετικά με το χρόνο εργασίας, η οποία θα εκδοθεί κατά τη διάρκεια του τρέχοντος έτους.

(1) Οδηγία 93/104/ΕΚ του Συμβουλίου, της 23ης Νοεμβρίου 1993, σχετικά με ορισμένα στοιχεία της οργάνωσης του χρόνου εργασίας, ΕΕ L 307 της 13.12.1993.

(2) Οδηγία 2000/34/ΕΚ του Ευρωπαϊκού Κοινοβουλίου και του Συμβουλίου, της 22ας Ιουνίου 2000, για την τροποποίηση της οδηγίας 93/104/ΕΚ του Συμβουλίου σχετικά με ορισμένα στοιχεία της οργάνωσης του χρόνου εργασίας ώστε να καλυφθούν οι τομείς και οι δραστηριότητες που εξαιρούνται από την εν λόγω οδηγία, ΕΕ L 195 της 1.8.2000.

(3) Κοινοποιήθηκε στην Επιτροπή με επιστολή της 14ης Απριλίου 2003.